钦定古今图书集成/明伦汇编/官常典/第183卷 > 韦元成
## 钦定古今图书集成/明伦汇编/官常典/第183卷 > 韦元成

按《汉书韦贤传》：“贤子元成，字少翁，以父任为郎，常侍
骑。少好学，修父业，尤谦逊下士，出遇知识步行，辄下
从者，与载送之，以为常。其接人，贫贱者益加敬，繇是
名誉日广。以明经擢为谏大夫，迁大河都尉。初，元成
兄弘为太常丞，职奉宗庙，典诸陵邑，烦剧多罪过。父
贤以弘当为嗣，故敕令自免，弘怀谦不去官，及贤病”
笃，弘竟坐宗庙事系狱，罪未决，室家问贤当为后者，
贤恚恨不肯言。于是贤门下生博士义倩等与宗家
计议，共矫贤令，使家丞上书，言“大行以大河都尉元
成为后。”贤薨，元成在官，闻丧，又言“当为嗣。”元成深知
其非贤雅意，即阳为病狂，卧便利，妄笑语昏乱。征至
长安。既葬，当袭爵，以病狂不应召。大鸿胪奏状，章下
丞相御史案验。元成素有名声，士大夫多疑其欲让
爵辟兄者，案事，丞相史迺与元成《书》曰：“古之辞让，必
有文义可观，故能垂荣于后。今子独坏容貌，蒙耻辱，
为狂痴，光曜晻而不宣。微哉，子之所托名也！仆素愚
陋，过为宰相执事，愿少闻风声。不然，恐子伤高而仆
为小人也。”元成友人侍郎章亦上疏言：“圣王贵以礼
让为国，宜优养元成，勿枉其志，使得自安衡门之下。”
而丞相御史遂以元成实不病，劾奏之。有诏勿劾，引
拜，元成不得已受爵。宣帝高其节，以元成为河南太
守。兄弘太山都尉，迁东海太守。数岁，元成征为未央
卫尉，迁太常。坐与故平通侯杨恽厚善，恽诛党友，皆
免官。后以列侯侍祀孝惠庙，当晨入庙，天雨淖，不驾
驷马车而骑至庙下。有司劾奏，等辈数人皆削爵为
关内侯。元成自伤，贬黜父爵，叹曰：“吾何面目以奉祭
祀！”作诗自劾责曰：“赫矣我祖，侯于豕韦。赐命建伯，有
殷以绥。厥绩既昭，车服有常。朝宗商邑，四牡翔翔。德
之令显，庆流于裔。宗。周至汉，群后历世。肃肃楚傅，辅
翼元夷。厥驷有庸，惟慎惟祗，嗣王孔佚”，越迁于邹。五
世圹僚，至我节侯。惟我节侯，显德遐闻。左右昭宣，五品以训。既耇致位，惟懿惟奂。厥赐祁祁，百金洎馆。国
彼扶阳，在京之东。惟帝是留，政谋是从。绎绎六辔，是
列是理。威仪济济，朝享天子。天子穆穆，是宗是师。四
方遐尔，观国之煇，茅土之继，在我俊兄。惟我俊兄，是
让是形。于休厥德，于赫有声。致我小子，越留于京。惟
我小子，不肃会同。媠彼车服，黜此附庸。赫赫显爵，自
我队之。微微附庸，自我招之。谁能忍愧，寄之我颜。谁
将遐征，从之夷蛮。于赫三事，匪俊匪作。于蔑小子，终
焉其度。谁谓华高，企其齐而？谁谓德难，厉其庶而。嗟
我小子，于“贰其尤。坠彼令声，申此择辞。四方群后，我
监我视。威仪车服，唯肃是履。”初，宣帝宠姬张婕妤男
淮阳宪王，好政事，通法律，上奇其材，有意欲以为嗣，
然用太子起于细微，又早失母，故不忍也。久之，上欲
感风宪王，辅以礼让之臣，乃召拜元成为淮阳中尉。
是时王未就国，元成受诏与太子太傅萧望之及五
经诸儒杂论同异，于石渠阁条奏其对。及元帝即位，
以元成为少府，迁太子太傅，至御史大夫。永光中，代
于定国为丞相，贬黜十年之间，遂继父相位，封侯故
国，荣当世焉。元成复作诗，自著《复玷缺之囏难》，因以
戒示子孙曰：“于肃君子，既令厥德，仪服此恭，棣棣其
则。咨余小子，既德靡逮。曾是车”服，荒嫚以队。明明天
子，俊德烈烈，不遂我遗，恤我九列，我既兹恤。惟夙惟
夜，畏忌是申，供事靡“天子我监，登我三事。顾我伤
队，爵复我旧。我既此登，望我旧阶。先后兹度，涟涟孔
怀。司直御事，我熙我盛。群公百僚，我嘉我庆。于异卿
士，非同我心。三事惟囏，莫我肯矜。赫赫三事，力虽此
毕。非我所度，退其罔日。昔我之队，畏不此居。今我度
兹，戚戚其惧。嗟我后人，命其靡常。靖享尔位，瞻仰靡
荒。慎尔会同，戒尔车服。”无媠尔仪，以保尔域。尔无我
视，不慎不整。我之此复，惟禄之幸。於戏！后人惟肃惟
栗，无忝显祖以蕃汉室，元成为相七年，守正持重，不
及父贤，而文采过之。建昭三年薨，谥曰共侯。初，贤以
昭帝时徙平陵，元成别徙杜陵，病且死，因使者自白
曰：“不胜父子恩，愿乞骸骨，归葬父墓。”上许焉。子顷侯
宽嗣。薨，子僖侯育嗣。薨，子节侯沈嗣。自《贤》传国至元
孙乃绝。